110. Waarom word "deur die bloed" uit Kolossense 1:14 uitgelaat? | Bybelverskille
← 109 Andreas in die Evangelie van Johannes
111. Moet ons ons van moeilike mense onttrek? 1Tim. 6:5 →
Kolossense 1:14 Harmoniëring met Ef. 1:7
In Kolossense 1:14 word "…deur sy bloed…" nie in moderne vertalings aangetref nie. Wat sou die rede wees dat hierdie spesifieke verwysing uitgelaat word?
1933 Ou Afrikaanse Vertaling: "…in wie ons die verlossing het deur sy bloed, naamlik die vergifnis van die sondes."
Nuwe Lewende Vertaling en 1983 – Vertaling: "Deur die Seun het ons die verlossing verkry, die vergifnis van ons sondes."
Afrikaanse Standaard Vertaling en Bybel, 'n Direkte Vertaling: "…deur wie ons bevryding, die vergifnis van ons sondes ontvang het."
Die woorde "…deur sy bloed" word die eerste keer in 'n Griekse Manuskrip (Ms.1912) van ±950 n.C. aangetref, en dan weer in Ms.35 van ±1050 n.C. Van daar af kom dit in die meeste Griekse minuskule manuskripte voor.
In antieke vertalings vind ons dit net in die Herakliaanse Siriese vertaling van ±600 n.C. Nie een van die ander antieke vertalings het dit in nie. Die eerste keer dat ons die woorde weer in 'n vertaling kry, is in die Roomse Clementina Vulgaat van 1592. Hierdie publikasie dateer 76 jaar ná Erasmus hierdie woorde in sy gedrukte Griekse teks ingesluit het. Dit is heel moontlik uit Erasmus se teks aangepas. Erasmus se gedrukte Griekse teks van 1516 wat later as die Texus Recxeptus bekend geword, was gebruik vir die King James Bybel, en die Ou Afrikaanse Bybel.
Uit die manuskripbewyse is daar geen twyfel dat hierdie woorde beslis nie deel van die oorspronklike outografie was nie.
Maar ons weet tog dat die verlossing deur Jesus se bloed is. Waar staan dít dan in die Bybel?
Dit staan in Efesiërs 1:7: "In Hom het ons die verlossing deur sy bloed, die vergifnis van die misdade na die rykdom van sy genade…"
Niemand het nodig om Paulus reg te help asof hy nie mooi kon hoor wat die Heilige Gees hom beveel het om aan die Kolossense te skrywe nie, net omdat hy iets meer aan die Efesiërs geskryf het.
Dit is 'n suiwer evangeliese waarheid wat in Efesieërs opgeteken is, naamlik dat die verlossing deur Jesus se bloed is. Maar dit maak dit nie nodig dat hierdie waarheid in elke vers waar die vergifnis van sonde genoem word, ingevoeg moet word nie. Soos wat die Heilige Gees Paulus gelei het om aan die Kolossense te skryf, is goed genoeg.
Paulus het natuurlik die verlossing deur sy bloed reeds vroeër in sy briewe gebruik: 1 Kor 10:16; 11:25,27 oor die nagmaal; Rom 3:24-25; 5:9.
Vgl. Ook Ef 2:13.
In Kol 1:20 word sy bloed aan die kruis pertinent genoem.
This entry was posted in Antieke Vertalings, Eerste Gedrukte Griekse NT, Harmoniëring, Inspirasie deur Heilige Gees. Bookmark the permalink.